Basa Acèh lawét nyoe hana lé soe pakoe lam masyarakat Acèh, saweueb nyan keuh na saboh komunitaih nyang sayang keu Basa Aceh geupeugöt saboh kampanye yakni geupasang seunurat hadih maja bak keudè Jameun Kupi di Bireuen.
Ureueng aceh bèk sampoe meuhi aséng ngon basa droe geuh, pue lom keu aneuk miet atawa nyang mantong muda-muda beujeuet teumuléh lam basa Acèh nyang beutôi, pue keuh ngon rumi atawa lam jawoe.
"Meurunoe Basa Aceh" yakni saboh kawan (grup) Facebook nyang asoe jih sabé-sabé bhah meurunoe basa Acèh nyang jeuet takheun ka hana soe tueng lé seulawét nyoe, lam kawan nyan tameurunoe kiban cara seumurat/teumuléh nyang beutôi, adak jeuet basa Acèh nyoe bék sampoe trôk bak tingkat hana soe tueng lé, bèk maté.
Ziaul Fahmi ngon Mulya Bijeh Mata seubagoe anggèta grup nyan geukheun bak media TheAtjehNet nibak uroe seulasa 16 uroe buleuen dua 2021. Geutanyoe pasang nyoe yakni seubagoe haba nasehat lagèe hadih maja keu rakan-rakan nyang jak bak Jameun Kupi, na cit geukalon keudroe geuh lé bang Nazli, Owner Jameun Kupi.
Alhamdulillah wab na anggota grup nyoe, program phôn nyoe meuasé tapeujak buet hinoe, talakèe do'a beutrok bak teumpat-teumpat laén cit mangat bèk gadöh basa Acèh nyoe lam masyarakat, kheun Ziaul.
Laén nibak Jameun Kupi, na cit geuneuk thèp pat laén miseue lagèe bak teumpat-teumpat wisata, bak meusjid atawa teumpat umum nyang laén.
Meunyo ka na idin nibak nyang po teumpat insya Allah tapasang laju bak teumpat nyan, meunyo jeuet bèk di wilayah bireuen sagai, beu na cit di kabupaten pat-pat laén
Kamoe lakèe nibak kabupaten laén beu na cit lagèe Aceh Besar nyang ka na peuraturan bupati tiep-tiep uroe haméh wajéb ngui basa Aceh lam kantô pomerintahan, kheun Ziaul nyang rôh seubagoe Duta Basa Aceh Favorit thôn 2018.
Mulya Bijeh Mata seubagoe sidroe seniman muda Aceh meunyo jeuet program lagèe nyoe beu na sabé mangat seulamat identitas geutanyoe Acèh lam bideueng bahasa.
Lôn tuan lakèe nibak po pihak nyang laén meunyo jeuet beusaban-saré ta bantu program lagé nyoe, nyoe keuh salah saboh cara nyang jeuet tapeubuet, adak jeuet basa Aceh geutanyoe nyoe bèk sampoé maté, hana soe tueng lé, kheun Mulya.
(MS)
Asai haba : https://www.theatjeh.net/2021/02/group-meurunoe-basa-aceh-pasang.html